PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT

asupra proiectului de Lege privind conservarea patrimoniului sonor al Societăţii Române de Radiodifuziune

Proiectul de Lege privind conservarea patrimoniului sonor al Societăţii Române de Radiodifuziune a fost transmis Comisiei cu adresa nr. PL.- x  269 din 5 mai 2008.

Comisia pentru cultură, arte, mijloace de informare în masă a fost sesizată în fond cu acest proiect de lege, spre avizare fiind transmis Comisiei pentru buget, finanţe şi bănci şi Comisiei juridice, de disciplină şi imunităţi. Comisia juridică, de disciplină şi imunităţi a avizat favorabil proiectul de lege. În redactarea raportului, Comisia a ţinut cont de avizul favorabil al Consiliului Legislativ nr. 16 din 07.01.2008 precum şi de Punctul de vedere al Guvernului, nr. 299/14.02.2008, care susţine adoptarea acestei iniţiative legislative, sub rezerva însuşirii observaţiilor şi propunerilor formulate.
Prin obiectul de reglementare şi conţinutul său, proiectul de lege,  face parte din categoria legilor ordinare. 

Proiectul de lege a fost adoptat de Senat, în şedinţa din 29 aprilie 2008, în calitate de primă Cameră sesizată.

Proiectul de lege a fost dezbătut în şedinţa Comisiei din ziua de 13 ianuarie 2009. 

În conformitate cu prevederile art. 54  din Regulamentul Camerei Deputaţilor, republicat, la dezbateri a participat, din partea Guvernului, domnul Demeter Andras, reprezentant al Ministerului Culturii, Cultelor şi Patrimoniului Naţional.
Acest  proiect de lege are ca obiect de reglementare instituirea unui Program Naţional de Salvare a Patrimoniului Sonor al Radioului, precum şi propuneri de rectificare a Legii bugetului de stat pe anul 2008, cu sumele necesare realizării Programului..

La lucrările Comisiei au fost prezenţi 16 deputaţi, din totalul de 19 membri ai Comisiei. 


Raportul Comisiei a fost adoptat cu majoritatea voturilor celor prezenţi în sală în momentul votului, respectiv 14 voturi pentru şi 2 abţineri.

Potrivit prevederilor art. 75 din Constituţia României, republicată, şi art. 92 din Regulamentul Camerei Deputaţilor, republicat, Camera Deputaţilor este Cameră decizională. 


Membrii Comisiei au constatat că pe fond problema este mai ales de ordin financiar, ţinând cont de faptul că domeniul intră sub incidenţa Legii patrimoniului mobil nr. 182/2002, cu modificările şi completările ulterioare, precum şi a reglementărilor din domeniul arhivelor şi au hotărât, să solicite Societăţii Române de Radiodifuziune un document de informare privind situaţia actuală a arhivei sonore a radioului public, condiţiile de depozitare şi conservare ale acesteia, precum şi propuneri privind necesarul de ordin financiar, ce ar face posibilă o conservare în condiţii optime. Concluziile acestui studiu vor constitui baza de discuţii la dezbaterile pe marginea bugetului pe anul 2009 şi vor fi incluse în cadrul mai amplu al unui viitor proiect de reformare a radioului public.

În urma dezbaterii, Comisia pentru cultură, arte, mijloace de informare în masă propune respingerea proiectului de Lege privind conservarea patrimoniului sonor al Societăţii Române de Radiodifuziune. Motivarea respingerii se întemeiază pe considerentele mai sus menţionate.

